**Adj hangot a szimmetriának!**

Modul: Ének-zene

Időtartam: 90 perc

Eszközigény: PC vagy laptop, projektor, hangszóró, zongora, tábla

A foglalkozás során a zenénben fellelhető szimmetria széles skálájából villantunk fel néhányat, lehetőleg olyan módon, hogy főként a zenei előképzettséggel nem rendelkező diákoknak is érthető és érdekes tartalmakat tegyünk elérhetővé.

A foglalkozás elején a szimmetriáról általánosságban, képek segítségével beszélgetést folytathatunk. Online forrásokból rengeteg kapcsolódó anyagot találhatunk.

**1. Beéneklő gyakorlatok:** *(gyakorlati rész)*

* Miamama…
* Menegél a mandarin
* Nem lehet a Márta másé…
* Viktória

Ezek mind visszatérő szerkezetűek, ugyanazokat a hangokat énekeljük oda-vissza, tehát dallamvezetésük szimmetrikus.

**2. Szimmetria alapfokon, a zongorán** *(gyakorlati rész)*

Röviden ismertetjük a hengszer felépítését. Az ABC-s hangok sorrendjében, tükörmozgással nyomjuk le a zongora billentyűit. Az egyvonalas c-ről indulunk két irányba, a skála egyszerre hangzik el oda és vissza:

*c, d, e, f, g, a, h - c, h, a, g, f, e, d*

Az egyes megszólaló hangközöket egyenként megnevezzük (szekund, terc, kvart, kvint, szeptim, nón).

A gyakorlat közben a gyerekek körbeállják a hangszert, hogy mindenki jól lássa mi történik. Önként jelentkezők ki is próbálhatják.

**3. Szimmetria a népdalokban:** *(gyakorlati rész)*

Elsőként a szöveg szintjén vizsgáljuk meg a szimmetriát, mely a verstani ismeretekhez is kapcsolódik. Az *„Esik eső karikára”* kezdetű népdal sorainak szótagszámát vizsgáljuk (8) Átismételjük a sormetszet fogalmát, melytől szimmetrikussá válik a verselés.

Ezután meghallgatjuk és el is énekeljük a népdalt.

Esik eső karikára

Kossuth Lajos kalapjára.

Valahány csepp esik rája.

annyi áldás szálljon rája!

Esik eső karikára

az ellenség kalapjára.

Valahány csepp esik rája,

annyi mennykő szálljon rája!

Kossuth Lajos udvarába'

eltörött a lovam lába.

Gyere pajtás, gyógyítsuk meg,

itt a német, ugrasszuk meg!

Hanganyag: (3:00-tól) <https://www.youtube.com/watch?v=6LQWqGb61b4>

A Zsoltárkönyvben is számtalan példa található a szövegben megjelenő szimmetriára. Nézzünk egy irodalomból szintén ismerős példát, a négyütemű felező tizenkettest a 380. dicséretben: Semmit ne bánkódjál…

Ezután az új stílusú népdalok dallamvonalát elevenítjük fel, mely kupolás. Ebből kifolyólag a szerkezete visszatérő, így ha nem is teljes, de részleges szimmetria megállapítható a következő népdalcsokor dalainak szerkesztéséből

* Csillagok csillagok…
* Megyen már a hajnalcsillag…
* Erdő, erdő, erdő…
* Ősszel érik babám
* Ablakomba, ablakomba

A dalokat elénekeljük közösen, majd egyenként megvizsgáljuk a szerkezetüket.

A strófák vázlata a következőképpen írható fel:

A B B’ A vagy A A B A

Ha dallamvezetésükben nem is, szerkezetükben fellelhető a szimmetriára való törekvés.

Ezek után a műzenei korszakokban vizsgáljuk meg, elméletben, hogyan jelenik meg a szimmetria a tudatos szerkesztésmódban.

**4. Korszakok szimmetriája** *(elméleti rész)*

A barokk vívmánya az ún. *Trió forma* (szerkezete: A B A vagy II: A :II - B - A) Nevéből is következik, hogy ez egy háromtagú forma, mely egy három periódusból álló művet takar. A háromtagúság további jellemzője a visszatérés, akárcsak a népdalok esetében. Mondhatni ismétlés.

A *Trió forma* első része általában kéttagú forma. Középrésze két- vagy háromrészes egység, amely erősen elüt az első résztől, ezt a részt is hívhatjuk triónak. A harmadikban pedig visszatér az eleje.

Zenei szakkifejezés a korszakból a: *Da Capo al fine*: ismétlés a darab elejétől a végéig, illetve a *Fine* szóig.

A barokk zene másik jellemzője, hogy a terc lesz a meghatározó hangköz a kvint és a kvart elhagyásával, mely a középkori egyházi zene velejárója volt.

Hallgassunk meg egy tipikusan trió formában íródott kórusművet!

*(Fontos! Nem kihagyható.)*

* Monteverdi: Lasciate mi morire

<https://www.youtube.com/watch?v=GR9cya7-4LM>

Mozart munkásságából is hallgassunk meg két példát a triós szerkesztésre!

*(Az időkerettől függően általában a második példa fér bele Mozarttól.)*

* D-moll zongoraverseny II. tétel

<https://www.youtube.com/watch?v=XtSsMjfCRpY>

* D-moll zongoraszonáta: (2:32-ig)

<https://www.youtube.com/watch?NR=1&v=uLkc66Rgzp8&feature=endscreen>

A XX. század zenéjének új szimmetrikus szerkesztési módja a bartóki *híd forma*, amely egy öttételes mű középső tételét magként, további tételeit párhuzamos hídelemekként kezeli.

(szerkezete: A B **C** B A)

A következő két példából jobban érzékelhető az elmélet.

*(Időkerettől függően az egyik Bartók mű meghallgatása elegendő.)*

* Zene húros hangszerekre, ütőkre és cselesztára

<https://www.youtube.com/watch?v=DYu35_PVqr8>

* Cantata Profana

<https://www.youtube.com/watch?v=CZhMPJeT-jg>

Legjobb példa viszont egy filmzene erre a szerkesztésmódra, melyből kristálytisztán hallható még a laikus számára is a fentebb vázolt szerkezet.

*(Fontos! Nem kihagyható.)*

* Morricone: The Legend of 1900 (Az óceánjáró zongorista legendája)

<https://www.youtube.com/watch?v=dm9jbj2gX9k>

A foglalkozás fennmaradó részében a közös éneklésen és gyakorlatokon van a hangsúly

**5. Ritmustapsolás** *(gyakorlati rész)*

Hogyan lesz szimmetria egyszerű ritmustapsolásból?

A táblaképen a legegyszerűbb ritmusoktól a bonyolultabbak felé haladunk. Közösen tapsoljuk a ritmusokat, majd fejben megfordítjuk és eltapsoljuk őket visszafelé is.

*pl: táblakép: szinkópa – tá – tá (fejben visszafordítva és tapsolva: tá – tá – szinkópa)*

Képességtől függően lehet a ritmusok nehézségi fokán változtatni.

Ügyesebb csoportokkal válogathatunk Sáry László kreatív zenepedagógiai gyakorlatai közül, melyekkel az aszimmetrikus formákba nyerhetünk betekintést.

Online olvasható: <https://issuu.com/mta-zti/docs/sary_laszlo--kreativ_zenei_gyakorla>

**6. Kánonok éneklése:** *(gyakorlati rész)*

Végül a szimmetriához lazábban kapcsolódó, de élményszerű zárás szempontjából nagyon is fontos darabokkal zárjuk a foglalkozást.

* Da pacem domine
* Ég a város
* Népdalkánon (A jó lovas katonának…, A csitári hegyek alatt…)

Ez utóbbi szintén kreatív gyakorlat, a különböző népdalok részben azonos hangkészletén alapul.

**Összegzés:**

A végén visszakérdezhetjük a legfontosabb újdonságokat, szakszavak jelentését, szerkezeteket, akár szóban. Vagy kiscsoportos feladat keretében készíthetnek prezentációt, gondolattérképet csomagolópapírra.

Finta Zoltán

Kaszap Nagy István Református Általános Iskola és Óvoda, Túrkeve